Παπανδρέου: «Μαζί θα πάμε τη χώρα μπροστά»
εκκλήσεις του Έλληνα Πρωθυπουργού για ομοψυχία σ’ αυτή τη δύσκολη περίοδο για τη χώρα
Έκκληση προς τους βουλευτές του κόμματός του να στηρίξουν την τιτάνια προσπάθεια που γίνεται για να βγει η χώρα από την κρίση και την κηδεμονία απηύθυνε ο Πρωθυπουργός, Γιώργος Παπανδρέου, καλώντας ταυτόχρονα και όλους τους πολίτες ανεξάρτητα από την πολιτική τους τοποθέτηση να συστρατευθούν στον κοινό αγώνα, εξηγώντας ότι ο μηχανισμός στήριξης στον οποίο προσέφυγε η χώρα θα δώσει τον απαραίτητο χρόνο για να γίνουν οι αναγκαίες αλλαγές και μετατροπές ώστε η οικονομία να ξαναγίνει βιώσιμη και οι Έλληνες να αισθανθούν και πάλι περήφανοι. Ο κ. Παπανδρέου μίλησε για το φόβο που απλώνεται στη χώρα σημειώνοντας ότι οι υποχρεώσεις που αναλαμβάνουμε είναι δράσεις που θα κάναμε έτσι κι αλλιώς, όσο για τις αντιδράσεις τόνισε ότι το ΔΝΤ και η ΕΕ θα φύγουν όταν η χώρα καταφέρει να ορθοποδήσει. Οι αντιδράσεις που ανέφερε ο Πρωθυπουργός καταγράφηκαν ήδη στις πρώτες δημοσκοπήσεις που δημοσιοποιήθηκαν και δείχνουν ότι το 60,9% των πολιτών, σε ένα τηλεφωνικό δείγμα 1400 ατόμων πανελλαδικά, τάσσεται κατά της προσφυγής στον μηχανισμό στήριξης και θετικά βλέπει την κίνηση αυτή το 23,3%. Όσο για την ανάμειξη του ΔΝΤ το 70,2% την βλέπει αρνητικά και θετικά και μάλλον θετικά το 23,2%. Στο ερώτημα «ποιος είναι ο καταλληλότερος για να αντιμετωπίσει την κρίση» το 31% απάντησε ότι είναι η σημερινή κυβέρνηση του ΠΑΣΟΚ , το 31% μια κυβέρνηση που θα υποστηρίζεται από το ΠΑΣΟΚ-ΝΔ-ΛΑΟΣ, ενώ το 27% απαντά καμία από αυτές. Η Τρίτη πάντως χαρακτηρίστηκε σαν «μαύρη Τρίτη» με την μεγάλη πτώση του χρηματιστηρίου, την εκ νέου εκτόξευση των σπρέντ στις 700 μονάδες βάσης του 10ετούς ομολόγου, την υποβάθμιση της πιστοληπτικής ικανότητας της χώρας αλλά και τεσσάρων ελληνικών τραπεζών από την εταιρία αξιολόγησης Standard and Poors, την εξαγγελία Γενικής Απεργίας στον δημόσιο και ιδιωτικό τομέα την Τετάρτη 5 Μαΐου, 48ωρη απεργία δασκάλων και καθηγητών στις 4 και 5 Μαΐου και τις παλλαϊκές απεργιακές συγκεντρώσεις που προετοιμάζονται την Πρωτομαγιά. Όσο για τις εξελίξεις στο καυτό θέμα της ενεργοποίησης εγκαίρως του μηχανισμού για την εκταμίευση των χρημάτων πριν την 19η Μαΐου, οι διαπραγματεύσεις που συνεχίζονται στην Αθήνα θα ολοκληρωθούν ως το τέλος της εβδομάδας. Συζητείται έκτακτη σύνοδος κορυφής των χωρών του Γιούρογκρουπ στις 10 Μαΐου με θέμα την ελληνική οικονομία. Ο Πρόεδρος της ΕΚΤ, Ζαν Κλώντ Τρισέ, αποκλείει σε δήλωσή του το ενδεχόμενο η Ελλάδα να προβεί σε στάση πληρωμών και ο Πρόεδρος του ΔΝΤ ταξιδεύει σήμερα για την Γερμανία για συνάντηση με την κ. Μέρκελ, καθώς σε συνέντευξή του τόνισε ότι «αν δεν βοηθηθούν τώρα οι Έλληνες θα βρεθούν σε μια αφόρητη κατάσταση». Όμως καλύτερα από όλα αυτά ηχεί η φράση του Πρωθυπουργού στο τέλος της ομιλίας του προς την κοινοβουλευτική ομάδα ότι «Μαζί θα πάμε την χώρα μπροστά. Δεν φυγομαχούμε, δεν φυγοπονούμε. Πάμε να αναγεννήσουμε την πατρίδα. Η τώρα ή ποτέ».